વહેલ માછલીના કોઈ ખટલા અદાલતમાં ચાલતા નથી, તો પછી જજને એની ચિંતા કરવાનું શું કારણ ? મનમાં જાગેલા આવા સવાલનો જવાબ હરિનારાયણ આચાર્યને જજનું ઘર જોઈને જ મળી જતો હતો. નાનકડા એવા ચીડિયાઘર સરખું ઘર હતું. જજ એમાં આવીને પોતાની જજ તરીકેની આભા ઉતારી નાખતા હતા. કલાપ્રેમી અને પ્રકૃતિપ્રેમી અને અભ્યાસી બની જતા હતા. હરિનારાયણ કીટક સૃષ્ટિના અભ્યાસી તો થઈ ચૂક્યા હતા. અને હવે આ જજ - આકસ્મિક રીતે કોર્ટરૂમમાં જજ તરીકે ભેટી ગયેલા જજ-એમને બીજી જીવસૃષ્ટિની અભ્યાસસફરે સાથે લઈ જવા માગતા હતા.